Butun mamlakat bo‘ylab “Yashil makon” umummilliy loyihasi tatbiq etiladi. Bu haqda prezident Shavkat Mirziyoyev ma’lum qildi. “Xonadon, ko‘cha, mahalla va qishloq, shaharlarda, yo‘l bo‘ylari va dala chetlariga daraxtlar ekish, hudud iqlimiga mos ko‘chatlarni yetishtirish, sug‘orish hamda parvarish qilish tizimi joriy etiladi. Bu tizim orqali hududlarda har yili kamida 200 million tup daraxt ko‘chatlari ekiladi. Shuningdek, Qoraqalpog‘iston Respublikasi va viloyatlar markazlarida “Yangi O‘zbekiston bog‘i” namunasi asosida kamida 50 gektar maydonda “yashil bog‘lar” barpo etiladi. Bundan tashqari, shaharlar va tuman markazlarida har 50-100 ming aholi uchun “yashil parklar” tashkil etiladi. Shu bilan birga, daraxt kesishga muddatsiz moratoriy joriy qilinadi. Bundan buyon parklar va “yashil zonalar” hududini boshqa maqsadlar uchun ishlatish qat’iyan man etiladi”, dedi prezident.